Skal der dyrkes cannabis på de danske marker i de kommende år? Det er et af de spørgsmål, som Venstre, Liberal Alliance og Konservative har drøftet under forhandlingerne om et nyt regeringsgrundlag på Marienborg.

Tidligere på måneden blev et flertal i Folketinget enige om at tillade forsøg med lægeordineret medicinsk cannabis til at dulme smerter og gener for patienter med eksempelvis kræft, sklerose og rygmarvsskader. I modsætning til LA og Venstre var Konservative dog imod og stod uden for aftalen om en forsøgsordning.

Ikke desto mindre diskuterer de tre borgerlige partier i disse dage, om en kommende regering også skal tage første skridt til at åbne op for produktion af cannabis i Danmark.